(৩) ন্যায় প্রস্থান : ঋষি বাদরায়ণ রচিত ব্রহ্মসূত্র। যা চারটি অধ্যায়ে এবং ৫৫৫টি সূত্রে অখিল বেদবিদ্যাকে প্রকাশ করেছে। প্রথম অধ্যায়ে বেদবাক্যসমূহের সমন্বয়, দ্বিতীয় অধ্যায়ে অবিরোধ, তৃতীয় অধ্যায়ে সাধন এবং চতুর্থ অধ্যায়ে সিদ্ধি বা ফল বর্ণনা করে অনন্ত অধ্যাত্ম শাস্ত্রকে বর্ণনা করা হয়েছে এবং এ সংক্ষিপ্ত সূত্রশাস্ত্রের মাধ্যমে ব্রহ্মতত্ত্বে প্রস্থিত হবার অনন্য পথের সন্ধান দেয়া হয়েছে। বেদান্তদর্শন বা প্রস্থানত্রয়ীর দিকে তাকালে আমরা দেখি বেদের লক্ষ লক্ষ মন্ত্রকে সারাংশ করে নিয়ে আসা হয়েছে বেদের জ্ঞানকা- উপনিষদে। লক্ষ লক্ষ মন্ত্র প্রতিষ্ঠা পেয়েছে প্রায় দু’সহস্র মন্ত্রে; অর্থাৎ চতুর্দশ উপনিষদে। উপনিষদের প্রায় দু’সহস্র মন্ত্রকে নিয়ে আসা হয়েছে সহজ, সরল, সর্বজনগ্রাহ্য করে মাত্র ৭০০ শ্লোকে শ্রীমদ্ভগবদ্গীতায়। এ কারণে গীতাকে সর্ব উপনিষদের সার বলা হয়। শ্রীমদ্ভগবদ্গীতার এ ৭০০ শ্লোককে পরবর্তী কালে আরও সংক্ষেপ করে নিয়ে আসা হয়েছে ব্রহ্মসূত্রে। মাত্র ৫৫৫টা সূত্রে। দু-তিনটি শব্দের এক একটি সূত্রে। এ ৫৫৫টা সূত্রে বলা বেদান্তদর্শনের তত্ত্বকে আবার বলে দেয়া হয়েছে প্রথম অধ্যায়ের প্রথম পাদের চারটি সূত্রে। এ সূত্রগুলোকে একসাথে বলা হয় ‘চতুঃসূত্রী’।